|  |  |  |
| --- | --- | --- |
| **Bosna i Hercegovina****Federacija Bosne i Hercegovine****Bosansko-podrinjski kanton Goražde****Općina Pale****Općinsko vijeće** |  | **Bosnia and Herzegovina****Federation of Bosnia and Herzegovina****Bosnian-Podrinje Canton of Goražde****Municipality of Pale****Municipal Council** |

Broj: 02- 04-181/24

Prača: 26.12.2024. godine

Na osnovu člana 24. Statuta Općine Pale (“Službene novine Bosansko-podrinjskog kantona Goražde”, broj: 19/07, 11/08 i 6/13) i člana 82. Poslovnika Općinskog vijeća Općine Pale (“Službene novine Bosansko-podrinjskog kantona Goražde”, broj: 5/22) Općinsko vijeće Pale na svojoj **II** redovnoj sjednici održanoj dana 26.12.2024. godine, **d o n o s i**

**ODLUKU**

**O PRIJEDLOGU RADNOG VREMENA PRODAJNIH OBJEKATA NA TERITORIJI OPĆINE PALE**

**Član 1.**

Predlaže se Vladi Federacije BiH da prodajne objekte na teritoriju Općine Pale izuzme od odredbi članka 18. stavak (1), (2) i (3) Zakona o unutarnjoj trgovini („Službene novine Federacije BiH“, broj 87/24).

**Član 2.**

Ova Odluka dostavit će se putem Federalnog ministarstva trgovine Vladi Federacije BiH na daljnje postupanje.

**Član 3.**

Ova Odluka stupa na snagu danom donošenja i naknadno će biti objavljena u “Službenim novinama Bosansko-podrinjskog kantona Goražde”.

**PREDSJEDAVAJUĆI**

Mr.sc. Senad Mutapčić, dipl. ing. maš.

**Dostavljeno**:

1. Službene novine BPK-a Goražde,
2. Općinski načelnik,
3. Vlada Federacije Bosne i Hercegovine,
4. U a/a.

**OBRAZLOŽENJE**

**S obzirom na specifične potrebe stanovništva Općine Pale opravdano bi bilo da se u Prači i Hrenovici omogući rad prodavnica nedjeljom. Glavni razlog za ovakav prijedlog uključuje demografske karakteristike stanovništva kao i geografske prepreke u pristupu većim trgovačkim centrima u Federaciji BiH ili Republici Srpskoj koji rade nedjeljom.**

**Najbliži prodajni objekati u Republici Srpskoj nalaze se u Podgrabu, udaljenom od Prače 10 kilometara, te na Palama, koje su udaljene 20 kilometara od Prače. Sarajevo i Goražde su udaljeni 40 kilometara, ali put do Goražda je u lošem stanju, naručito zimi kada snijeg i poledica otežavaju putovanje. Za starije osobe, penzionere, koji čine većinu lokalne zajednice, putovanje do ovih naselja i gradova predstavlja veliki napor, kao i dodatni finansijski trošak. Otežavajuću okolnost predstavlja i nepostojanje redovne autobuske linije koje saobraćaju vikendom, zbog nedovoljnog broja putnika i ekonomske neisplativosti njihovog održavanja.**

**Na području općine nema pekara, benzinske pumpe ili drugih objekata čiji je rad dozvoljen nedjeljom. Zbog velikog broja vikendica i blizine turističkih destinacija, otvorene prodavnice nedjeljom omogućile bi bolje snabdijevanje turista, što bi im olakšalo boravak. Ovaj dodatni promet mogao bi imati pozitivan uticaj na prihode trgovaca i ekonomiju općine. Također, lov je popularni turistički sport u ovoj regiji, a veliki broj lovaca dolazi nedjeljom, stvarajući značajan prihod za lokalne prodavnice i trgovce. Dozvola za rad nedjeljom mogla bi dodatno doprinositi održivosti i rastu lokalne ekonomije, omogućujući da se zadovolje potrebe kako turista, tako i lovaca koji posjećuju općinu.**

**Rad prodavnica nedjeljom bio bi značajan za stanovništvo, naručito starije osobe, jer bi im bilo omogućeno da obave kupovinu u lokalnim trgovinama, čime bi im se olakšao svakodnevni život i smanjila potreba za putovanjima u udaljene gradove.**